DELEGIRANA UREDBA KOMISIJE (EU) 2020/723

z dne 4. marca 2020

o določitvi podrobnih pravil v zvezi s priznavanjem certifikatov pilotov, izdanih v tretjih državah, in o spremembi Uredbe (EU) št. 1178/2011

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 68(3) Uredbe,

ob upoštevanju naslednjega:

(1) Na Komisijo se je s sprejetjem Uredbe (EU) 2018/1139 in zlasti člena 68 Uredbe preneslo pooblastilo za sprejemanje delegiranih aktov v zvezi s priznavanjem certifikatov in druge dokumentacije, ki potrjujejo skladnost s pravili v civilnem letalstvu, izdanimi v skladu z zakoni tretje države, ob zagotavljanju enakovredne ravni varnosti, kot je določena v Uredbi (EU) 2018/1139.

(2) Glavni cilj te uredbe je uskladiti sedanji pravni okvir z Uredbo (EU) 2018/1139, zato bi bilo treba vsebino člena 8, Priloge III in povezanih določb Uredbe Komisije (EU) št. 1178/2011 (2) o priznavanju certifikatov tretjih držav prenesti v delegirani akt. Poleg tega bi morale navedene določbe zdaj vključevati tudi pravila o priznavanju certifikatov tretjih držav za jadralna letala in balone.

(3) Uredba (EU) št. 1178/2011 navaja pogoje za priznavanje licenc iz tretjih držav. Pod določenimi pogoji lahko sedaj države članice priznajo pilotsko licenco, ki jo je izdala tretja država, ali pa se imetniku takšne licence lahko upoštevajo izkušnje ob zaprositvi za licenco v skladu z Uredbo (EU) št. 1178/2011. Takšno upoštevanje je trenutno določeno na podlagi priporočila odobrene organizacije za usposabljanje.

(4) V skladu z Uredbo Komisije (EU) 2018/1119 (3) so bila pravila, ki se uporabljajo za organizacije za usposabljanje, ki zagotavljajo usposabljanje za nekatere nekomercialne pilotske licence in ratinge, poenostavljena in ustanovljena je bila prijavljena organizacija za usposabljanje. Da bi lahko prijavljene organizacije za usposabljanje imetnikom licenc, izdanih v tretjih državah, ki zaprosijo za licenco, izdano v skladu s pravnim okvirom Unije, upoštevale izkušnje, bi bilo treba posodobiti pravila v zvezi s priznavanjem licenc iz tretjih držav.

(5) Člen 8 Uredbe (EU) št. 1178/2011 in Prilogo III k navedeni uredbi, ki trenutno vsebujeta zahteve za priznavanje licenc iz tretjih držav, bi bilo zato treba črtati –

SPREJELA NASLEDNJO UREDBO:

ODDELEK 1

SPLOŠNE DOLOČBE

Člen 1 Področje uporabe Ta uredba določa podrobna pravila za pogoje za priznavanje pilotskih licenc in povezanih ratingov, privilegijev ali certifikatov ter povezanih zdravniških spričeval, izdanih v skladu z zakoni tretjih držav.

Člen 2 Opredelitev pojmov 1. V tej uredbi se uporabljajo opredelitve iz Uredbe (EU) št. 1178/2011, Uredbe Komisije (EU) 2018/395 (4) in Izvedbene uredbe Komisije (EU) 2018/1976 (5). 2. Poleg tega v tej uredbi pojem „proizvodni leti“ pomeni lete iz člena 6(3) Uredbe Komisije (EU) št. 965/2012 (6).

Člen 3 Priznavanje licenc iz tretjih držav Brez poseganja v mednarodne sporazume, sklenjene med Unijo in tretjo državo v skladu s točko (a) člena 68(1) Uredbe (EU) 2018/1139, lahko države članice: (a) v skladu z oddelkom 2 te uredbe priznajo pilotske licence in povezane ratinge, privilegije ali certifikate ter povezana zdravniška spričevala, izdana v skladu z zakoni tretjih držav; (b) v skladu s členom 3 Uredbe (EU) št. 1178/2011, členom 3a Uredbe (EU) 2018/395 ali členom 3a Izvedbene uredbe (EU) 2018/1976, kakor je ustrezno, izdajo enakovredne licence prosilcem, ki že imajo enakovredno licenco, rating, privilegij ali certifikat, izdan v skladu s Prilogo 1 h Konvenciji o mednarodnem civilnem letalstvu, ki je bila podpisana 7. decembra 1944 v Čikagu (v nadaljnjem besedilu: Čikaška konvencija), s strani tretje države, če navedeni prosilci izpolnjujejo zahteve iz oddelka 3 in ob upoštevanju morebitnih upoštevanih izkušenj na podlagi priporočila odobrene organizacije za usposabljanje ali prijavljene organizacije za usposabljanje; (c) imetnikom licence prometnega pilota (ATPL), ki jo je izdala tretja država ali je bila izdana v njenem imenu v skladu s Prilogo 1 k Čikaški konvenciji, v celoti priznajo izpolnjevanje zahtev za opravljanje usposabljanja pred opravljanjem preizkusa teoretičnega znanja in preizkusa praktične usposobljenosti, če so navedeni imetniki izpolnili zahteve glede izkušenj za izdajo licence ATPL za zadevno kategorijo zrakoplovov, kot je določeno v poddelu F Priloge I k Uredbi (EU) št. 1178/2011, in če licenca tretje države vsebuje veljaven tip ratinga za zrakoplov, ki se uporablja za preizkus praktične usposobljenosti za licenco ATPL; (d) imetnikom licenc, izdanih v skladu z Uredbo (EU) št. 1178/2011, ki izpolnjujejo zahteve, ki jih je za izdajo takšnih ratingov določila tretja država, izdajo ratinge za tip letala ali helikopterja; navedeni ratingi se omejijo na zrakoplove, registrirane v navedeni tretji državi, vendar se ta omejitev lahko odpravi, če pilot izpolnjuje zahteve iz člena 10 te uredbe.

ODDELEK 2

POTRJEVANJE LICENC

Člen 4 Splošne določbe za potrjevanje licenc 1. Pristojni organ države članice lahko potrdi pilotsko licenco, ki jo je izdala tretja država v skladu z zahtevami iz Priloge 1 k Čikaški konvenciji. 2. Za namene določb iz te uredbe je pristojni organ države članice: (a) za pilote, ki prebivajo na ozemlju Unije – pristojni organ države članice, v kateri pilot prebiva ali ima sedež; (b) za pilote, ki ne prebivajo na ozemlju Unije – pristojni organ države članice, v kateri ima operator, za katerega letijo ali nameravajo leteti, glavni kraj poslovanja, ali v kateri je registrirano letalo, na katerem letijo ali nameravajo leteti. 3. Potrditev licence je veljavna največ eno leto, njeni privilegiji pa se izvajajo le med veljavnostjo licence. Pristojni organ, ki je licenco potrdil, lahko veljavnost licence podaljša le enkrat in samo za največ eno leto, če je pilot v obdobju veljavnosti zaprosil za licenco v skladu s Prilogo I (del FCL) k Uredbi (EU) št. 1178/2011 ali se usposablja za pridobitev takšne licence. V slednjem primeru podaljšanje zajema obdobje, potrebno za izdajo licence v skladu s Prilogo I (del FCL) k Uredbi (EU) št. 1178/2011. 4. Imetniki licence, ki jo je potrdila država članica, izvajajo svoje privilegije v skladu z zahtevami iz Priloge I (del FCL) k Uredbi (EU) št. 1178/2011.

Člen 5 Pilotske licence za komercialni zračni prevoz in druge komercialne dejavnosti Za potrditev pilotskih licenc za komercialni zračni prevoz in druge komercialne dejavnosti morajo imetniki izpolniti naslednje zahteve, kot je ustrezno, za privilegije, ki jih želijo pridobiti: (a) v obliki preizkusa praktične usposobljenosti izpolniti zahteve iz Priloge I (del FCL) k Uredbi (EU) št. 1178/2011 za podaljšanje veljavnosti ratinga za tip ali razred, ki ustrezajo privilegijem iz licence, ki jo imajo; (b) dokazati znanje o ustreznih delih operativnih zahtev iz Priloge I (del FCL) k Uredbi (EU) št. 1178/2011; (c) dokazati jezikovno znanje v skladu s točko FCL.055 Priloge I (del FCL) k Uredbi (EU) št. 1178/2011; (d) imeti veljavno zdravniško spričevalo za razred 1, izdano v skladu s Prilogo IV (del MED) k Uredbi (EU) št. 1178/2011; (e) v primeru letal poleg zahtev iz točk (a) do (d) izpolnjevati zahteve glede izkušenj iz preglednice 1 v Prilogi k tej uredbi; (f) v primeru helikopterjev poleg zahtev iz točk (a) do (d) izpolnjevati zahteve glede izkušenj iz preglednice 2 v Prilogi k tej uredbi.

Člen 6 Pilotske licence za nekomercialne dejavnosti z ratingom za instrumentalno letenje Za potrditev licenc športnega pilota z ratingom za instrumentalno letenje ali licenc poklicnega pilota (CPL) in licenc prometnega pilota (ATPL) z ratingom za instrumentalno letenje, pri čemer želijo piloti izvajati samo privilegije športnega pilota, morajo imetniki izpolnjevati vse naslednje zahteve: (a) uspešno opraviti preizkus praktične usposobljenosti za rating za instrumentalno letenje in rating za tip ali razred, ki ustreza privilegijem iz licence, ki jo imajo, v skladu z Dodatkom 7 in Dodatkom 9 Priloge I (del FCL) k Uredbi (EU) št. 1178/2011; (b) dokazati znanje z naslednjih področij: letalsko pravo, letalske vremenske oznake, načrtovanje leta in zmogljivost med letom (IR) ter človeške zmogljivosti; (c) dokazati jezikovno znanje v skladu s FCL.055 Priloge I (del FCL) k Uredbi (EU) št. 1178/2011; (d) imeti veljavno zdravniško spričevalo najmanj za razred 2, izdano v skladu s Prilogo 1 k Čikaški konvenciji; (e) opraviti najmanj 100 ur instrumentalnega letenja kot poveljujoči pilot (PIC) zrakoplova ustrezne kategorije.

Člen 7 Pilotske licence za nekomercialne dejavnosti brez ratinga za instrumentalno letenje Za potrditev licenc športnega pilota ali licenc CPL in ATPL brez ratinga za instrumentalno letenje, pri čemer nameravajo piloti izvajati samo privilegije športnega pilota, morajo imetniki izpolnjevati vse naslednje zahteve: (a) dokazati znanje iz letalskega prava in človeških zmogljivosti; (b) uspešno opraviti preizkus praktične usposobljenosti za pridobitev licence športnega pilota (PPL) iz točke FCL.235 Priloge I (del FCL) k Uredbi (EU) št. 1178/2011; (c) izpolnjevati ustrezne zahteve iz poddela H Priloge I (del FCL) k Uredbi (EU) št. 1178/2011 za izdajo ratinga za tip ali razred, ki ustrezajo privilegijem iz licence, ki jo imajo; (d) imeti zdravniško spričevalo najmanj za razred 2, izdano v skladu s Prilogo 1 k Čikaški konvenciji; (e) dokazati jezikovno znanje v skladu s FCL.055 Priloge I (del FCL) k Uredbi (EU) št. 1178/2011; (f) opraviti najmanj 100 ur kot piloti zrakoplova ustrezne kategorije.

Člen 8 Potrjevanje časovno omejenih pilotskih licenc za posebne naloge 1. Ne glede na določbe iz zgornjih členov lahko pristojni organ države članice pri proizvodnih letih prizna licenco, ki jo je izdala tretja država v skladu s Prilogo 1 k Čikaški konvenciji, za največ dvanajst mesecev za časovno omejene posebne naloge, kot so leti za usposabljanje pred začetkom uporabe zrakoplova, predstavitveni leti, preleti ali preizkusni leti, če kandidat izpolnjuje naslednje zahteve: (a) ima ustrezno licenco in zdravniško spričevalo ter povezane ratinge ali kvalifikacije, izdane v skladu s Prilogo 1 k Čikaški konvenciji; (b) je neposredno ali posredno zaposlen pri proizvajalcu zrakoplovov ali letalskem organu. V tem primeru pristojni organ omeji privilegije imetnika na izvajanje usposabljanja za letenje in preizkusne lete za prvo izdajo ratingov za tip, nadzor začetnega linijskega letenja operatorjevih pilotov, vročitvene lete ali prelete, začetno linijsko letenje, predstavitvene ali preizkusne lete, kot je ustrezno za naloge, predvidene v tem odstavku. 2. Z odstopanjem od členov 4 do 7 lahko pristojni organ države članice za časovno omejene tekmovalne ali predstavitvene lete potrdi licenco, ki jo izda tretja država in s katero lahko imetnik izvaja privilegije PPL, kot so opredeljeni v Prilogi I (del FCL) k Uredbi (EU) št. 1178/2011, privilegije iz licence pilota balona (BPL), kot so opredeljeni v Prilogi III (del BFCL) k Uredbi (EU) 2018/395, ali privilegije iz licence pilota jadralnega letala (SPL), kot so opredeljeni v Prilogi III (del SFCL) k Izvedbeni uredbi (EU) 2018/1976, če so izpolnjene vse naslednje zahteve: (a) organizator tekmovalnih ali predstavitvenih letov pred prireditvijo pristojnemu organu predloži ustrezna dokazila o tem, kako bo zagotovil, da bo pilot seznanjen z ustreznimi varnostnimi informacijami in bo obvladoval vsa tveganja, povezana z leti; (b) kandidat ima ustrezno licenco in zdravniško spričevalo ter povezane ratinge ali kvalifikacije, izdane v skladu s Prilogo 1 k Čikaški konvenciji. 3. Z odstopanjem od določb iz členov 4 do 7 lahko pristojni organ države članice potrdi licenco, ki je enakovredna eni od licenc iz odstavka 2 in jo v skladu z zahtevami iz Priloge 1 k Čikaški konvenciji izda tretja država za največ 28 dni na koledarsko leto za specifične nekomercialne naloge, če kandidat izpolnjuje vse naslednje zahteve: (a) ima ustrezno licenco in zdravniško spričevalo ter povezane ratinge ali kvalifikacije, izdane v skladu s Prilogo 1 k Čikaški konvenciji; (b) je pred izvedbo časovno omejenih posebnih nalog opravil najmanj en let za prilagoditev.

ODDELEK 3

SPREMEMBA LICENC

Člen 9 Pogoji za spremembo licenc 1. Pristojni organ države članice lahko licenco za ustrezno kategorijo zrakoplovov spremeni v PPL z ratingom za razred ali tip z enim pilotom v skladu s Prilogo I (del FCL) k Uredbi (EU) št. 1178/2011, v BPL v skladu s Prilogo III (del BFCL) k Uredbi (EU) 2018/395 ali SPL v skladu s Prilogo III (del SFCL) k Izvedbeni uredbi (EU) 2018/1976, pri čemer je prvotno licenco izdala tretja država v skladu z zahtevami iz Priloge 1 k Čikaški konvenciji in je licenca: (a) bodisi enakovredna licencam iz odstavka 1; (b) bodisi CPL ali ATPL. 2. Imetnik licence, ki se spremeni, mora izpolnjevati naslednje minimalne zahteve za ustrezno kategorijo zrakoplovov: (a) uspešno opraviti pisni preizkus znanja iz letalskega prava in človeških zmogljivosti; (b) uspešno opraviti preizkus praktične usposobljenosti za licenco PPL, BPL ali SPL, kot je ustrezno, v skladu s Prilogo I (del FCL) k Uredbi (EU) št. 1178/2011, Prilogo III (del BFCL) k Uredbi (EU) 2018/395 ali Prilogo III (del SFCL) k Izvedbeni uredbi (EU) 2018/1976; (c) izpolnjevati zahteve za izdajo ustreznega ratinga za razred ali tip v skladu s poddelom H; (d) imeti veljavno zdravniško spričevalo, kot je zahtevano in izdano v skladu s Prilogo IV (del MED) k Uredbi (EU) št. 1178/2011; (e) dokazati jezikovno znanje v skladu s FCL.055 Priloge I (del FCL) k Uredbi (EU) št. 1178/2011; (f) opraviti najmanj 100 ur letenja kot pilot.

ODDELEK 4

SPREJETJE RATINGOV ZA RAZRED IN TIP

Člen 10 Pogoji za priznavanje ratingov za razred in tip Veljavni rating za razred ali tip iz licence, ki jo je izdala tretja država, se lahko vpiše v licenco, izdano v skladu s Prilogo I (del FCL) k Uredbi (EU) št. 1178/2011, če kandidat: (a) izpolnjuje zahteve glede izkušenj in pogoje za izdajo ustreznega ratinga za tip ali razred v skladu z delom FCL; (b) uspešno opravi ustrezni preizkus praktične usposobljenosti za izdajo ustreznega ratinga za tip ali razred v skladu z delom FCL; (c) ima sveže letalske izkušnje; (d) opravi najmanj: (i) pri ratingih za razred letal 100 ur letenja kot pilot v navedenem razredu; (ii) pri ratingih za tip letal 500 ur letenja kot pilot v navedenem tipu; (iii) pri helikopterjih z enim pilotom in največjo certificirano vzletno maso do 3 175 kg 100 ur letenja kot pilot v navedenem tipu; (iv) pri vseh drugih helikopterjih 350 ur letenja kot pilot v navedenem tipu.

Člen 11 Spremembe Uredbe (EU) št. 1178/2011 Uredba (EU) št. 1178/2011 se spremeni: (a) člen 8 se črta; (b) Priloga III se črta.

Člen 12 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. marca 2020 Za Komisijo Predsednica Ursula VON DER LEYEN

(1) UL L 212, 22.8.2018, str. 1.

(2) Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).

(3) Uredba Komisije (EU) 2018/1119 z dne 31. julija 2018 o spremembi Uredbe (EU) št. 1178/2011 glede prijavljenih organizacij za usposabljanje (UL L 204, 13.8.2018, str. 13).

(4) Uredba Komisije (EU) 2018/395 z dne 13. marca 2018 o podrobnih pravilih za operacije balonov v skladu z Uredbo (ES) št. 216/2008 Evropskega parlamenta in Sveta (UL L 71, 14.3.2018, str. 10).

(5) Izvedbena uredba Komisije (EU) 2018/1976 z dne 14. decembra 2018 o podrobnih pravilih za operacije z jadralnimi letali v skladu z Uredbo (EU) 2018/1139 Evropskega parlamenta in Sveta (UL L 326, 20.12.2018, str. 64).

(6) Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).